b'\n_START_ARTICLE_\nCerkev sv. Jo\xc5\xbeefa, Ljubljana\n_START_SECTION_\nZgodovina\n_START_PARAGRAPH_\nPo ljubljanskem potresu leta 1895 so po pozivu ljubljanskega \xc5\xa1kofa Jakoba Missie pri\xc4\x8deli z gradnjo novo cerkve, ki bi bila namenjena t. i. potresni pobo\xc5\xbenosti, vsakoletni spominski slovesnosti ob obletnici potresa. 4. avgusta 1912 je \xc5\xa1kof Anton Bonaventura Jegli\xc4\x8d blagoslovil temeljni kamen in leta 1914 so cerkev po na\xc4\x8drtih avstrijskega arhitekta in benediktinca Anzelma Wernerja \xc5\xbee ve\xc4\x8dinoma dokon\xc4\x8dali. Zaradi izbruha prve svetovne vojne pa je Avstro-ogrska kopenska vojska prevzela zgradbo in jo uporabila kot voja\xc5\xa1nico za 200 vojakov ter prehrambeno skladi\xc5\xa1\xc4\x8de. V voja\xc5\xa1ki upravi je ostala vse do leta 1921; naslednje leto je \xc5\xa1kof Jegli\xc4\x8d cerkev kon\xc4\x8dno blagoslovil 7 let po izgradnji._NEWLINE_Leta 1941 je arhitekt Jo\xc5\xbee Ple\xc4\x8dnik izdelal na\xc4\x8drt glavnega oltarja sv. Jo\xc5\xbeefa. Kip zanj je izdelal kipar Bo\xc5\xbeidar Pengov._NEWLINE_Po drugi svetovni vojni je socialisti\xc4\x8dna oblast leta 1949 nacionalizirala cerkev in bli\xc5\xbenje cerkvene zgradbe. V njej je nato do leta 1991 deloval prvi slovenski filmski studio Viba film. (kasneje je bilo v njej skladi\xc5\xa1\xc4\x8de filmskih kulis), leta 1996 ob prvem obisku pape\xc5\xbea Janeza Pavla II., so cerkev in zgradbe denacionalizirali, cerkev v celoti prenovili ter obmo\xc4\x8dje vrnili jezuitom._NEWLINE_Leta 2006 so o zgodovini cerkve posneli dokumentarni film Film pred oltarjem, delo Metoda Pevca._NEWLINE_Cerkev ima trenutno 5 \xc5\xbeeleznih zvonov jeseni\xc5\xa1ke livarne Kranjska Industrijska Dru\xc5\xbeba. Pojejo v uglasitvi c\xc2\xb9 - d\xc2\xb9 - e\xc2\xb9 - g\xc2\xb9 - b\xc2\xb9. Konstrukcija z zvonovi zavzema najvi\xc5\xa1ji dve nadstropji zvonika.'